L'Ajuntament de Llíria entrega les seues distincions honorífiques 2024
22 de novembre de 2024

L'Ajuntament de Llíria ha celebrat esta vesprada l'acte d’entrega de distincions honorífiques 2024 al teatre de la Llar de les Persones Majors. En esta edició, han sigut guardonats amb les Medalla de la Ciutat l'entrenador de bàsquet Jorge Gutiérrez Téllez, la científica Gloria Sánchez Moragas i Música Temprana-Escola Suzuki de València que ha sigut arreplegada per una de les seues fundadores Concha Morató junt amb altres representants del centre.

L'alcalde Joanma Miguel ha destacat que estos guardons “no sols premien els seus assoliments individuals, sinó també la seua contribució als valors de Llíria, que ha arribat des d'àmbits tan diversos com l'esport, la ciència o l'educació musical, però que compartixen un fil comú, la seua dedicació i compromís amb l'excel·lència i la innovació”.

“Com a ciutat ens sentim molt orgullosos de comptar amb estos veïns i veïnes, perquè el seu exemple  ens inspira a ser millors i a treballar tots junts per un futur més brillant per a la nostra societat”, ha afegit el primer edil.

PERSONES I ENTITATS GUARDONADES 

Jorge Gutiérrez Téllez

Jorge Gutiérrez ha dedicat tota una vida al bàsquet, des de finals dels anys 70 fins a l'actualitat. Amb el primer equip destaca el seu paper com a ajudant tècnic en els dos anys en la màxima categoria del bàsquet nacional, i com primer entrenador va portar al CEB Llíria a disputar, en la temporada 1994-1995, la fase d'ascens a l'ACB, i la passada va aconseguir l'ascens a Segona FEB després de 17 anys.

Però a Jorge Guitérrez se'l reconeix també la seua gran labor pedagògica en la base, tant en les categories inferiors del club com en l'escola. Ha entrenat a centenars de joves, inculcant-los els seus coneixements i metodologia, i dels quals han sorgit alguns dels millors jugadors del planter edetà.

Gloria Sánchez Moragas

Gloria Sánchez és investigadora de l'àrea de seguretat microbiològica dels aliments en l'Institut d'Agroquímica i Tecnologia d'Aliments del Consell Superior d'Investigacions Científiques (IATA-CSIC), i membre del Comité Científic de l'Agència Espanyola de Seguretat Alimentària i Nutrició (AESAN) des de l'any 2021, entre altres organismes.  Compta també amb una important tasca de divulgació científica en publicacions especialitzades, entre altres mèrits.

Va obtindre el seu doctorat a la Universitat de Barcelona en 2003 treballant en la caracterització genètica i antigènica del virus de l'hepatitis A. Posteriorment, es va traslladar al Centre d'Investigació Nestlé a Suïssa durant cinc anys, liderant projectes sobre l'estudi de virus transmesos per aliments, tant en el desenvolupament de mètodes moleculars com en l'avaluació de l'eficàcia de processos de conservació i tractament d'aigües. Amb l'arribada de la pandèmia, el grup VISAFELab va desenvolupar i va validar procediments de concentració, detecció i quantificació de SARS-CoV-2 en aigües residuals que actualment utilitza el Ministeri de Sanitat.

Música Temprana -Escola Suzuki de València

Música Temprana va ser la primera escola musical a aplicar el mètode Suzukia la Comunitat Valenciana, sent els seus directors els músics de Llíria, Concha Morató i Jesús García. Des dels seus inicis, i al llarg de tres dècades, el seu projecte educatiu ha apostat per la innovació i les noves pedagogies, el que li ha valgut el reconeixement tant Espanya com a Europa.

A més, esta escola pionera ha expandit la seua vocació formativa amb la iniciativa Edeta Arts, una organització dissenyada per a posar en valor la projecció de Llíria com a Ciutat Creativa de la Música per la UNESCO, i facilitar intercanvis culturals internacionals. En els últims cinc anys, ha portat a més de 1.700 músics de tot el món a localitat edetana, la Comunitat Valenciana i Espanya, a través de nombrosos concerts i esdeveniments.